Il lader fotografau

„Ier endamaun, cuort suenter che la Hipo-banca ella Via dils castagners ha giu aviert, han dus umens mascrai sblundergiau quella. Ils dus nunenconuschents han engulau ina summa da rodund 500’000 francs. Cunquei ch’igl indrez d’alarm ei buca vegnius mess en funcziun immediat, han ils dus laders saviu scappar senza difficultads. Passants che han forsa viu enzatgei ein supplicai da s’annunziar tier la polizia.“
Igl inspectur Logo che ha gest legiu quei artechel, metta la gasetta sin meisa. „Fred, han ins udiu nuot pervia dalla banca sblundergiada?“, damonda el siu collega. „La glieud dil marcau para da durmir ditg la damaun.“ „Hagies pazienzia collega, las inquisiziuns ein instradadas e zacu arrestein nus per franc quels dus schanis.“
Gia il medem di, viers las 18.00, para ei da dar clars indezis en caussa. In giuvenot entra el biro da polizia. „Signur inspectur, jeu hai udiu ch’ei detti ina bunamana per indicaziuns che gidien da sligiar il cass dalla banca. Jeu hai cheu enzatgei che savess forsa interessar Vus.“ „Lu mo vinavon, miu bien um!“
Il giuven raguda en sia mappa e pren neunavon ina fotografia ch’el tonscha a Logo. „Jeu hai fotografau in dils laders!“ Logo pren enta maun la fotografia. Ins vesa in um che fui orda banca e svanescha davos in auto da vitgira. „Pertgei essas buca vegni avon?“, vul Logo saver. „Ah…, gl’emprem hai jeu giu tema da sez vegnir suspectaus. Saveis, jeu sun fotograf ed erel vidlunder da far fotografias per igl uffeci da baghegiar dil marcau. Casualmein sesanflavel jeu gest el liug dil schabetg. Secapescha che jeu hai fotografau tut.“
Logo studegia in mumenet la fotografia, fiera ella sin meisa e manegia:
„Ina fotografia beingartegiada, jeu stoi propi dir, mo ch’ella muossa buca in dils dus laders. Quella scena ei simulada.“
Daco vegn igl inspectur Logo sin quella idea?